Apstiprināta ar DU studiju prorektora

2023.gada 28.marta rīkojumu Nr.4-4/K/2023/4

**Kārtība par Trauksmes celšanas principiem Daugavpils Universitātē**

*(Izstrādāta balstoties uz Trauksmes celšanas likumu)*

**1. Nolikumā lietotie termini:**

1) darba pienākumu veikšana — noteikta darba, tostarp brīvprātīgā darba, profesionālo vai amata (dienesta) pienākumu veikšana vai pakalpojumu sniegšana Daugavpils Universitātē (turpmāk – DU) vai sadarbība ar to;

2) kompetentā institūcija — ikviena DU struktūrvienība, kas atbilstoši sev piešķirtajai kompetencei ir pilnībā vai daļēji atbildīga par tā jautājuma risināšanu, par kuru ziņo trauksmes cēlējs, tostarp hierarhiski augstāka iestāde, amatpersona vai lēmējinstitūcija, nozares vadošā iestāde (institūcija) vai institūcija, kas īsteno uzraudzību vai kontroli jautājumā, par kuru ziņo trauksmes cēlējs, izmeklēšanas iestāde vai prokuratūra — atbilstoši to kompetencei, ja iespējamais pārkāpums ir noziedzīgs nodarījums vai likumpārkāpums;

3) pārkāpums — noziedzīgs nodarījums, administratīvs pārkāpums vai cits tiesību normu pārkāpums (darbība vai bezdarbība), tostarp rīcība, kas ir pretēja tiesību akta mērķim, kā arī saistošu ētikas vai profesionālo normu pārkāpums;

4) trauksmes cēlējs — fiziskā persona, kura sniedz informāciju par iespējamu pārkāpumu, kas var kaitēt sabiedrības interesēm, ja persona šo informāciju uzskata par patiesu un tā gūta, veicot darba pienākumus vai dibinot tiesiskās attiecības, kas saistītas ar darba pienākumu veikšanu, vai esot praksē, un kurai šīs informācijas sniegšanas dēļ varētu tikt radītas nelabvēlīgas sekas.

**2. Trauksmes celšana.**

2.1. Trauksmes cēlējs ir tiesīgs celt trauksmi par jebkuru pārkāpumu, kas kaitē sabiedrības interesēm, īpaši par pārkāpumiem šādās jomās:

1) amatpersonu bezdarbību, nolaidību vai dienesta stāvokļa ļaunprātīgu izmantošanu vai citu prettiesisku darbību;

2) korupciju;

3) publiskas personas finanšu līdzekļu vai mantas izšķērdēšanu;

4) izvairīšanos no nodokļu samaksas;

5) sabiedrības veselības apdraudējumu;

6) pārtikas drošības apdraudējumu;

7) būvniecības drošības apdraudējumu;

8) vides drošības apdraudējumu, tostarp rīcību, kas ietekmē klimata pārmaiņas;

9) pretradiācijas aizsardzību un kodoldrošību;

10) darba drošības apdraudējumu;

11) sabiedriskās kārtības apdraudējumu;

12) cilvēktiesību pārkāpumu;

13) pārkāpumu publisko iepirkumu un publiskās un privātās partnesrības jomā;

14) konkurences tiesību un komercdarbības atbalsta noteikumu pārkāpumu

15) nelikumīgi iegūtu līdzekļu legalizēšanu un terorisma un poliferācijas finansēšanas novēršana;

2.2. Apzināti nepatiesu ziņu sniegšana, informācijas izpaušana un ziņošana tikai par personīgu interešu aizskārumu, informācijas izpaušana par konsultēšanos ar darbinieku pārstāvjiem vai arodbiedrībām, kā arī darba koplīguma pusēm, ciktāl tiek skarta darba koplīguma noslēgšanai vai grozīšanai nepieciešamā informācija nav uzskatāma par trauksmes celšanu.

**3. Trauksmes celšanas mehānismi.**

3.1. Trauksmes celšanai izmanto DU iekšējo trauksmes celšanas sistēmu, nosūtot aizpildītu trauksmes cēlēja ziņojuma veidlapu (pieejama DU mājaslapā) uz speciāli šim nolūkam izveidoto e-pasta adresi *trauksme@du.lv*.

3.2. Trauksmi var celt, arī sniedzot informāciju publiski, ja ir spēkā vismaz viens no šādiem nosacījumiem:

1) Trauksmes celšanas likuma 7. panta septītajā daļā noteiktajā termiņā trauksmes cēlēju neinformē par viņa ziņojuma izskatīšanas gaitu;

2) trauksmes cēlēja ziņojumā norādītais pārkāpums ilgstoši bez objektīva iemesla netiek novērsts;

3) personai ir pamats uzskatīt, ka pārkāpums var būt nenovēršams vai nepārprotams sabiedrības interešu apdraudējums;

4) personai ir pamats uzskatīt, ka, izmantojot trauksmes celšanas mehānismu, tiks radītas nelabvēlīgas sekas, pārkāpums tiks slēpts vai netiks novērsts.

**4. Iekšējā trauksmes celšanas sistēma.**

DU iekšējās trauksmes celšanas sistēmas izveidē un pilnveidošanā ir ievēroti šādi 10 vispārīgie principi:

* 1. Trauksmes celšanas veicināšana.

DU atbalsta un veicina godprātīgu trauksmes celšanu par iespējamiem pārkāpumiem tās darbībā, nevis attur no tās.

* 1. Trauksmes cēlēja identitātes neizpaušana.

Trauksmes cēlējs var justies droši – DU neizpauž ziņas par to, kurš ir cēlis pamatotu trauksmi par pārkāpumiem.

* 1. Godprātīga un atbildīga ziņošana.

Trauksmes cēlējs godprātīgi ziņo par iespējamiem pārkāpumiem, atbildīgi izvērtējot, cik šī informācija ir patiesa un uzticama.

* 1. Neiecietība pret represijām un aizsardzība.

DU nepieļauj, ka darbiniekam, kurš cēlis trauksmi, tā dēļ jācieš no represijām vai nosodošas attieksmes.

* 1. Pieejama kārtība.

DU gādā, lai informācija un kārtība, kādā celt trauksmi, ir viegli pieejama un saprotama ikvienam. Tā ietver skaidrojumu, kādos gadījumos celt trauksmi iekšēji, bet kādos – ārēji.

* 1. Ziņojumu izvērtēšana.

Trauksmes cēlēju ziņojumi tiek reģistrēti un atbildīgi izvērtēti. Atklājot pārkāpumu, sekos atbilstoša rīcība.

* 1. Līdzdalība.

Iekšējā trauksmes celšanas sistēma – jauns rīks, nolūkā veicināt ikviena DU darbinieka iesaisti DU darbībā un attīstībā.

* 1. Atgriezeniskā saite.

Trauksmes cēlējs saņem apstiprinājumu un informāciju par ziņojuma izskatīšanas gaitu.

* 1. Samērīgums.

Iekšējā trauksmes celšanas sistēma veidota atbilstoši DU lielumam un darbības specifikai, tostarp iespējamiem riskiem.

4.10. Labāka korporatīvā pārvaldība.

Iekšējā trauksmes celšanas sistēma ir DU pārvaldības un iekšējās kontroles rīks, kas palīdz tai laikus novērst pārkāpumus.

**5. Trauksmes cēlēja ziņojuma iesniegšana.**

5.1. Trauksmes cēlējs ziņojumu var iesniegt aizpildot trauksmes cēlēja ziņojuma veidlapu, nosūtot to uz e-pasta adresi *trauksme@du.lv*

5.2. Trauksmes cēlēja ziņojumā persona norāda tās rīcībā esošo informāciju saistībā ar pārkāpumu, tostarp:

1) pārkāpuma aprakstu, minot konkrētus faktus;

2) informāciju par fiziskajām vai juridiskajām personām, par kurām trauksmes cēlējam ir dibināts pamats uzskatīt, ka tās iesaistītas šā pārkāpuma izdarīšanā.

5.3. Trauksmes cēlējs ziņojumā papildus norāda, vai:

1) informācija par pārkāpumu gūta, veicot darba pienākumus vai dibinot tiesiskās attiecības, kas saistītas ar darba pienākumu veikšanu;

2) vai par šo pārkāpumu jau ir ziņots iepriekš.

**6.Trauksmes cēlēja ziņojuma izskatīšana kārtība.**

6.1. Saņemot trauksmes cēlēja ziņojumu par jautājumu, kurš pilnībā vai daļēji ir DU attiecīgo struktūrvienību (-as) amatpersonu kompetencē, par trauksmes cēlēju ziņojumu reģistrēšanu atbildīgā persona nekavējoties, bet ne vēlāk kā septiņu dienu laikā nosūta trauksmes cēlējam ziņojuma saņemšanas apstiprinājumu un izvērtē ziņojuma pirmsšķietamo atbilstību likumā nteiktajām trauksmes celšanas pazīmēm, kā arī pieņem lēmumu par iesnieguma atzīšanu vai neatzīšanu par trauksmes cēlēja ziņojumu. Par pieņemto lēmumu informē iesniegumu iesniegušo personu triju dienu laikā no lēmuma pieņemšanas dienas.

6.2. Ja saņemtais iesniegums nav attiecīgās DU struktūrvienības kompetencē, to 7 dienu laikā no saņemšanas dienas pārsūta izskatīšanai pēc piekritības un informē par to trauksmes cēlēju.

6.3. Pēc lēmuma pieņemšanas par iesnieguma atzīšanu par trauksmes cēlēja ziņojumu, DU rektors izdod rīkojumu par speciālas komisijas izveidošanu minētā ziņojuma izskatīšanai pēc būtības. Komisijas sastāvu un tās locekļu skaitu ar rīkojumu nosaka rektors. Komisija nav pastāvīga, tā tiek izveidota pēc nepieciešamības katram konkrētam gadījumam. Ja komisija konstatē, ka ir noticis pārkāpums, tā ir tiesīga lemt par piemērojamo rīcību, lai noteiktu atbildību saskaņā ar spēkā esošajiem normatīvajiem aktiem, savas kompetences un tiesībspējas robežās. Ja iesnieguma izskatīšanas laikā komisija konstatē, ka ziņojumā norādītā pārkāpuma izskatīšana nav DU struktūru kompetencē, trauksmes cēlēja ziņojums tiek pārsūtīts tālākai izskatīšanai pēc piekritības, informējot par to trauksmes cēlēju. Trauksmes cēlēja ziņojumu var nodot izskatīšanai DU izveidotām pastāvīgām institūcijām – Ētikas komisijai, DU Akadēmiskajai šķīrējtiesai, ja trauksmes cēlēja ziņojums atbilst to kompetencei. Par DU rektora rīcību saņemtu trauksmes cēlēja ziņojumu izvērtēšanai nodod DU Senāta priekšsēdētājam, kurš organizē šī ziņojuma pārbaudi.

6.4. Komisijai, kura izskata trauksmes cēlēja ziņojumu, ir tiesības pieprasīt un saņemt no DU struktūrvienībām, citām institūcijām, juridiskajām un fiziskajām personām informāciju, kas nepieciešama lietas apstākļu noskaidrošanai.

6.5. Par trauksmes cēlēja ziņojuma izskatīšanas gaitu trauksmes cēlēju informē ne vēlāk kā divu mēnešu laikā no dienas, kad personas iesniegums atzīts par trauksmes cēlēja ziņojumu.

6.6. Pēc tam kad trauksmes cēlēja ziņojuma izskatīšana ir pabeigta, trauksmes cēlēju informē par konstatētajiem faktiem un pieņemto lēmumu vai veiktajām darbībām.

6.6. Par pārkāpumiem, kurus palīdzējis atklāt trauksmes cēlējs, izveidotā komisija sniedz informāciju publiski, neatklājot un neapdraudot trauksmes cēlēja identitāti un ievērojot vispārējās datu aizsardzības prasības, izņemot gadījumu, kad trauksmes cēlējs iebilst pret publiskošanu.

**7.Trauksmes cēlēju kontaktpunkts.**

7.1. Trauksmes cēlēju kontaktpunkts ir Valsts kanceleja.

7.2. Personai, kura vēlas sniegt trauksmes cēlēja ziņojumu, ir tiesības vērsties trauksmes cēlēju kontaktpunktā, kuram ir šādi pienākumi:

1) nodrošināt tīmekļvietnē www.trauksmescelejs.lv informāciju par trauksmes celšanas kārtību, kompetentajām institūcijām un to kontaktpersonām trauksmes celšanas jautājumos, kā arī trauksmes cēlēju aizsardzības garantijām;

2) sniegt atbalstu un konsultācijas personām, kuras vēlas celt trauksmi, un trauksmes cēlējiem vai viņu radiniekiem vai saistītajām personām trauksmes celšanas dēļ radušos jautājumu risināšanā;

3) saņemot iesniegumu, kas noformēts kā trauksmes cēlēja ziņojums un pirmšķietami atbilst trauksmes celšanas pazīmēm, identificēt kompetento institūciju un septiņu dienu laikā pārsūtīt tai saņemto trauksmes cēlēja ziņojumu, norādot, ka nepieciešams nodrošināt trauksmes cēlēja identitātes aizsardzību, un par pārsūtīšanu informējot trauksmes cēlēju. Ja iesniegums, kas noformēts kā trauksmes cēlēja ziņojums, neatbilst šajā likumā noteiktajām trauksmes celšanas pazīmēm, informēt par to personu, ja iespējams, norādot institūciju, kurā persona var vērsties ar iesniegumu;;

4) veicināt sabiedrības izpratni par trauksmes celšanu;

5) sniegt metodisku atbalstu trauksmes celšanas jomā, tostarp izstrādāt un tīmekļvietnē publiskot labās prakses vadlīnijas iekšējās trauksmes celšanas sistēmas izveidei, trauksmes cēlēja ziņojuma veidlapu un vadlīnijas trauksmes cēlēju ziņojumu saņemšanai un izskatīšanai kompetentajās institūcijās;

6) katru gadu apkopot informāciju par trauksmes celšanu un trauksmes cēlēju aizsardzību, tostarp par pārkāpumiem, kas atklāti pēc trauksmes cēlēju ziņojumu iesniegšanas, un tīmekļvietnē publicēt pārskatu par to, kā arī iesniegt to Eiropas Komisijai;

7) ja nepieciešams, sniegt Juridiskās palīdzības administrācijai atzinumu par nepieciešamību nodrošināt trauksmes cēlējam juridisko palīdzību Valsts nodrošinātās juridiskās palīdzības likumā noteiktajā kārtībā, ja pirmšķietami trauksmes celšana ir atbildusi šā likuma prasībām un tās dēļ trauksmes cēlējam ir radušās nelabvēlīgas sekas, kuru risināšanai nepieciešama juridiskā palīdzība.

**8. Trauksmes cēlēja, viņa radinieka un saistītās personas aizsardzības garantijas.**

8.1. Ar brīdi, kad trauksmes cēlējs ir cēlis trauksmi Trauksmes celšanas likuma 4.pantā noteiktajā kārtībā, viņam, viņa radiniekiem un saistītajai personai likumā un citos normatīvajos aktos noteiktajos gadījumos un kārtībā ir tiesības uz:

1) identitātes aizsardzību;

2) aizsardzību pret trauksmes celšanas dēļ radītām nelabvēlīgām sekām;

3) valsts nodrošinātu juridisko palīdzību;

4) atbrīvošanu no tiesāšanās izdevumu samaksas civilprocesā un valsts nodevas samaksas administratīvajā procesā tiesā;

5) pagaidu aizsardzību civilprocesā un administratīvajā procesā tiesā;

6) atbrīvošanu no juridiskās atbildības;

7) atbilstīgu atlīdzinājumu par zaudējumiem vai personisko kaitējumu, arī morālo

kaitējumu;

8) konsultācijām par savu tiesību aizsardzību;

9) atbrīvošanu no pienākuma ievērot lietas ārpustiesas izskatīšanas kārtību administratīvajā procesā

8.2. Ja, izskatot personas iesniegumu, netiek konstatēta tā atbilstība trauksmes celšanas pazīmēm, personai zūd šī punkta 8.1.daļā minētās tiesības.

**9. Trauksmes cēlēja identitātes aizsardzība.**

9.1. Pēc tam kad personas iesniegums atzīts par trauksmes cēlēja ziņojumu, iesniedzēja personas dati tiek pseidonimizēti. Pseidonimizēšanu var neveikt, ja trauksmes cēlējs kompetentajai institūcijai ir jau atklājis savu identitāti līdzīgā lietā vai trauksme celta publiski, vai persona publiski atklājusi savu identitāti.

9.2. Trauksmes cēlēja personas datiem, ziņojumam un tam pievienotajiem rakstveida vai lietiskajiem pierādījumiem, kā arī trauksmes cēlēja ziņojuma izskatīšanas materiāliem ir ierobežotas pieejamības informācijas statuss.

9.3. DU atbildīgā persona (-as) vai struktūravienība (-as), kas saņēmusi trauksmes cēlēja ziņojumu vai veic jebkādas darbības ar to, nodrošina trauksmes cēlēja personas datu pienācīgu aizsardzību. Informāciju, kas atklāj trauksmes cēlēja identitāti, aizliegts izpaust bez viņa piekrišanas, izņemot gadījumu, kad trauksmes cēlēja personas dati un trauksmes cēlēja ziņojums nepieciešams personām (institūcijām), kas izskata trauksmes cēlēja ziņojumu vai uz tā pamata ierosinātu pārkāpuma lietu, vai tas ir nepieciešams trauksmes cēlēja, viņa radinieka vai saistītās personas aizsardzībai. Par identitātes izpaušanu informē trauksmes cēlēju, izņemot gadījumu, kad informēšana kaitētu trauksmes cēlēja ziņojuma vai uz tā pamata ierosinātas pārkāpuma lietas izskatīšanai.

**10. Trauksmes cēlēja ziņojumā minētās personas identitātes aizsardzība.**

10.1. DU neizpauž informāciju, kas atklāj tās fiziskās vai juridiskās personas identitāti, par kuru ziņojis trauksmes cēlējs. Minēto informāciju sniedz tikai atbildīgajām personām (speciāli trauksmes cēlēja ziņojuma izskatīšanai izveidotās komisijas locekļiem), kuriem tā nepieciešama trauksmes cēlēja ziņojuma vai uz tā pamata ierosinātas pārkāpuma lietas izskatīšanai vai trauksmes cēlēja vai viņa radinieku vai saistītās personas aizsardzībai.

10.2. Minētais informācijas izpaušanas aizliegums neattiecas uz gadījumiem, kad trauksmes cēlējs vai viņa radinieks vai saistītā persona šo informāciju izpauž savu tiesību vai tiesisko interešu aizsardzības nolūkā.

**11. Aizsardzība pret trauksmes celšanas dēļ radītām nelabvēlīgām sekām.**

11.1. Trauksmes cēlēji, viņu radinieki un saistītā persona netiek disciplināri vai citādi sodīti, atbrīvojot no darba vai amata, pazemināti amatā, pārcelti citā darbā vai amatā vai citādi tieši vai netieši radītas viņiem nelabvēlīgas sekas tāpēc, ka trauksmes cēlējs ir sniedzis trauksmes cēlēja ziņojumu.

11.2. Ar trauksmes celšanu saistītās nelabvēlīgās sekas atkarībā no to veida novērš atbilstoši tiesību aktiem, kas regulē darba tiesiskās vai citas pārkāptās tiesiskās attiecības vai valsts dienesta attiecības.

Pielikumā: Trauksmes cēlēja ziņojuma veidlapa.

Kārtību izstrādāja

Administratīvās daļas vadītāja V.Dubrovska